
Z A P I S N I K
5. sjednice Vijeća Mjesnog odbora Folnegovićevo naselje održane 25. listopada 2021.
u prostorijama Mjesnog odbora Folnegovićevo Naselje, Joze Laurenčića 8B s početkom u 18.00 sati


Nazočni članovi Vijeća: Frane Čavka, Hrabren Dobrotić, Andrea Jelić, Slobodan Jurković, Dalibor Kiseljak, Nikolina Krešo i Bojana Stajčić

Zapisnik vodi:Hrabren Dobrotić

	Predsjednica konstatira da su nazočni svi članovi Vijeća, što znači da Vijeće može pravovaljano odlučivati, te otvara 5. sjednicu Vijeća Mjesnog odbora u 18:00 sati.

              Vijeće jednoglasno, bez primjedbi, prihvaća tekst Zapisnika 4. sjednice održane 23. rujna 2021.

	Na prijedlog predsjednice Vijeće jednoglasno utvrđuje

D N E V N I     R E D:
1. Aktualna komunalna problematika.
2. Izvješća, pitanja i prijedlozi.


1. Aktualna komunalna problematika

a. Vijeće raspravlja o potrebi postavljanja prometnoga znaka za obavezno skretanje desno na Laurenčićevu ulicu (koja je jednosmjerna), jer vozači često iz neznanja skreću i lijevo te ugrožavaju promet i djecu koja u blizini prelaze cestu prema školi te donosi

ZAKLJUČAK
o potrebi postavljanja prometnoga znaka za obavezno skretanje desno na Laurenčićevu ulicu.

Vijeće Mjesnog odbora Folnegovićevo Naseljejednoglasno i bez rasprave glasa za postavljanje prometnoga znaka za obavezno skretanje desno na Laurenčićevu ulicu.

b. Vijeće raspravlja o potrebi postavljanja uspornika prometa na Laurenčićevoj ulici između križanja s Ulicom Milke Trnine prema križanju s Držićevom. Unatoč tome što na Laurenčićevoj na zebri kod škole postoji uspornik prometa, u nastavku ulice vozači nerijetko razvijaju preveliku brzinu te se pojavljuje potreba za još jednim uspornikom na zebri pored Pošte koja vodi prema stubama na plato Bijele zgrade (Laurenčićeva 8). Zbog blizine stambene zgrade potrebno je provesti anketu stanara prije odluke o postavljanju uspornika. Raspravljalo se još i o potrebi postavljanju znaka ograničenja brzine ili ograničenog prometa te o ulozi kvartovskog policijskog službenika i ovim putem se apelira na njegovu usredotočenost na pitanje reguliranja brzine, posebno u Laurenčićevoj ulici.

Vijeće jednoglasno izglasava te donosi

Z A K L J U Č A K
o potrebi postavljanja uspornika na zebri na Laurenčićevoj ulici kod k. b. 8, u blizini pošte i stuba koje vode na plato Bijele zgrade te prethodnom provođenju ankete stanara vezane uz postavljanje istog.

Vijeće Mjesnog odbora Folnegovićevo Naselje jednoglasno i bez rasprave glasa za postavljanje uspornika prometa na Laurenčićevoj ulici.


c. Vijeću je upućena molba NK Zeta koji zastupa gospodin Vladimir Jozić u kojoj se traži prenamjena polovice novog rekreacijskog parka na KČ 660 za malonogometno igralište s umjetnom travom. S obzirom da je projektna dokumentacija za preuređenje te katastarske čestice, Vijeće predlaže uređenje postojećeg pomoćnog igrališta NK ZET s rasvjetom, nadstrešnicom, klupicama te eventualno malom tribinom. Raspisan je zahtjev za uređenjem rasvjete na KČ 658/6 ne bi li se nogometni treninzi mogli održavati i u popodnevnim i večernjim satima. Spomenula se tijekom rasprave i mogućnost popravka stalne javne rasvjete i boćališta na igralištu i roštiljima Kocki.

Vijeće jednoglasno izglasava te donosi

Z A K L J U Č A K
o potrebi uređenja rasvjete, klupica, nadstrešnica i ostale opreme kod pomoćnog igrališta NK ZET.

Vijeće Mjesnog odbora Folnegovićevo Naselje jednoglasno glasa za uređenje rasvjete, klupica, nadstrešnica i ostale opreme kod pomoćnog igrališta NK ZET.

d. Vijeću je upućena molba Sindikata biciklista da se uredi biciklistička i pješačka staza kroz KČ 659/8 kod Crodux benzinske pumpe, gdje se staze prekidaju u svom pružanju istok-zapad uz Slavonsku aveniju.

Vijeće bez rasprave i jednoglasno izglasava te donosi kao jedan od prioriteta komunalnih akcija za iduću godinu

Z A K L J U Č A K
o potrebi uređenja biciklističke i pješačke staze uz Slavonsku aveniju kroz KČ 659/8.

Vijeće Mjesnog odbora Folnegovićevo Naselje jednoglasno glasa za uređenje biciklističke i pješačke staze uz Slavonsku aveniju kroz KČ 659/8.

e. Vijeću je upućena molba gospodina Tokića, stanara Ulice Milke Trnine, o postavljanju dodatne rasvjete u Ulici Milke Trnine od k. b. 3 do k. b. 9. Potrebno je utvrditi točan koridor rasvjete.
Vijeće bez rasprave i jednoglasno izglasava

Z A K L J U Č A K
o potrebi uvođenja dodatne rasvjete u Ulici Milke Trnine od k. b. 3 do k. b. 9.

Vijeće Mjesnog odbora Folnegovićevo Naselje jednoglasno glasa za uvođenje dodatne rasvjete u Ulici Milke Trnine od k. b. 3 do k. b. 9.

f. Vijeće raspravlja o lokacijama za postavljanje javnih česmi te se kao rješenja navodi zona roštilja kod SRC Folka kao i u parku za pse.

Vijeće uz kratku raspravu i jednoglasno izglasava

Z A K L J U Č A K
o postavljanju česmi u zonu roštilja u SRC Folka te u parku za pse.

Vijeće Mjesnog odbora Folnegovićevo Naselje jednoglasno glasa za postavljanje česmi u zonu roštilja u SRC Folka kao i u parku za pse.

Vijećnik platforme Folka za sve komentira da u SRC Folka nema dovoljno sjedećih garnitura, nakon čega se pokreće rasprava o uređenju SRC Folka, prvenstveno što se tiče košnje i osnovnog održavanja. Problem kod daljnjeg uređenja spomenutog dijela naselja leži u tome što je ono na granici s MO Savica-Šanci te bi se za njegovo širenje ili preuređenje trebala pomicati ograda koja praktički prolazi granicom dvaju MO. Predlaže se suradnja s MO Savica-Šanci vezano uz spomenutu problematiku, a gospodin Berber već je obaviješten o tome.

Vijeće uz kratku raspravu i jednoglasno izglasava

Z A K L J U Č A K
o prijedlogu uređenja SRC Folka u suradnji s MO Savica-Šanci.

Vijeće Mjesnog odbora Folnegovićevo Naselje jednoglasno glasa za prijedlog uređenja SRC Folka u suradnji s MO Savica-Šanci.

Potaknut prethodnom temom, vijećnik političke platforme HDZ moli vijeće da uvaži mogućnost povratka „starih granica MO Folnegovićevo Naselje“, pri čemu tvrdi da je granica nekada prolazila kroz teritorij Zagrebačke džamije tako da su vanjske stube i današnji spomen park pripadale MO Folnegovićevo naselje te obuhvaćala otprilike KČ 4207/36 s današnjim terenom NK ZET te Lekeničkom ulicom na jugu. Vijećnik tvrdi da je unutar granica MO Folnegovićevo Naselje tada bilo jezero koje je služilo za razonodu brojnim mještanima naselja. Vijećnik tvrdi da su granice nepravedno izmijenjene u korist MO Savica Šanci.

g. Vijećnici raspravljaju o uređenju trgića ispred Knjižnice I. Brlić Mažuranić gdje će se u dogovoru sa Zrinjevcem obnoviti daske na klupama koje dugo nisu bile obnavljane te o postavljanju odmorišta sa sjedećom garniturom na lokaciji Rakušina 4b, gdje je nekad bila Prehrana. Argumenti za postavljanje su potreba za odmorištem na toj lokaciji te dovoljna udaljenost od prozora stanova, zbog čega neće nikome smetati. Argumenti protiv su da je većina inovacija u kvartu usmjerena prema dva nebodera (Dujšinova i Rakušina) i da se ponovno podilazi njihovim stanovnicima te problem čestog postavljanja sjedećih garnitura da bi ih se ubrzo maknulo zbog buke koja se zbog njih stvara i smeta stanarima. Protuargument je da su se do sada sjedeće garniture postavljale neplanski na pogrešnim lokacijama i zato su bile uklanjane  nedugo nakon postavljanja.

Vijeće uz raspravu izglasava s pet (5) glasova za, jednim (1) suzdržanim i jednim (1) protiv.

Z A K L J U Č A K
o potrebi postavljanja odmorišta sa sjedećom garniturom na lokaciji Rakušina 4b.

Vijeće Mjesnog odbora Folnegovićevo Naselje glasa za postavljanje odmorišta sa sjedećom garniturom na lokaciji Rakušina 4b .

Vijećnik nezavisne platforme Folka za sve smatra da je Gavellina ulica „glavni problem naselja“ zbog gustoće prometa koji prolazi relativnom uskom sporednom cestom. Prijedlog je da Gavellina postane jednosmjerna te da promet zaokrene preko Borovja i INA-ine pumpe na izlaz na Držićevu. Vijećnik platforme HDZ predlaže snimanje prometa u Gavellinoj i brojanje prometa brojačem „klik-klak“ sistema, što mora odobriti Gradski ured za promet. Vijeće razmatra stavljanje ovoga prijedloga na dnevni red iduće sjednice.


2. Izvješća, pitanja i prijedlozi

a. Sastanak s Vijećnicima Mjesnog odbora Janko Matko zakazan je za 9. studenoga u 19 sati u prostorijama MO Folnegovićevo Naselje. Glavna tema bit će organizacija Dana Folke, a vijećnici se pozivaju da predlože još tema koje se tiču oba mjesna odbora (parkiralište na Horvata Kiša, čišćenje lišća, kanalica, postavljanje kontejnera, zagušenost parkirnih mjesta, problem neregistriranih automobila zbog kojih se ne može naći parking u naselju).
b. Vrata i brava u prostorijama MO Folnegovićevo naselje još nisu popravljeni, ali to je u postupku.
c. Razmislimo o planu komunalnih aktivnosti
d. Novi domar je gospodin Krešimir Kovačić. Njegove ovlasti su po potrebi korisnicima otvarati, zatvarati vrata, izvjesiti zastavu kad treba i slično. Predsjednica MO Folnegovićevo Naselje naći će se s njim i ugovoriti što sve ulazi u opis njegovog zaduženja.
e. Postavlja se ponovno pitanje sastanka s korisnicima prostorija MO Folnegovićevo Naselje uz napomenu da smo popis korisnika dobili.
f. Postavlja se pitanje hoće li se sastanci zbog eventualnog novog lock-downa otkazati, točnije prebaciti online te se trebamo pripremiti na način kako bismo izvodili sastanke VMO, ako ne budemo u mogućnosti održavati ih uživo.
g. Vijećnik političke platforme Možemo! – Zagreb je naš koji je postao članom Školskog odbora OŠ Lovre pl. Matačića izvještava da se upoznao s ravnateljem i razgovarao o temama vezanim uz školu, s naglaskom na obnovu dvorane. Ravnatelj je objasnio da obnova dvorane ovisi o prioritetu oštećenja te o natječaju za izvođača radova. S obzirom da su druge škole u gradu znatno jače oštećene u zadnjem potresu, teško je očekivati da će naša škola dobiti prioritet, ali ravnatelj obećava da će stvarati pritisak na odgovorne institucije ne bi li požurio postupak. VMO Folnegovićevo Naselje izražava zabrinutost vezano uz djecu koja neće tijekom zimskih mjeseci moći koristiti dvoranu te će u suradnji s ravnateljem pokušati naći rješenje odnosno ubrzati proces obnove.
h. Ponovno se mole stranke koje nisu uklonile svoje predizborne plakate da to učine što prije (pogotovo iz pothodnika na Držićevoj).


Predsjednica zaključuje sjednicu u 19:15 sati.	


[bookmark: _GoBack]Zapisnik sastavili: Hrabren Dobrotić i Nikolina Krešo.

KLASA: 026-02/21-02/1632
URBROJ: 251-06-11-1105-21-11
Zagreb, 26. listopada 2021.




                                                                                                                    Predsjednica
					                                               Vijeća Mjesnog odbora
                                                                                                           Folnegovićevo Naselje                                                                                                	
					                                                     Nikolina Krešo
